|  |
| --- |
| **REZOLUCIJA** |
| Europski gospodarski i socijalni odbor |
| **Rat u Ukrajini i njegove gospodarske, socijalne i okolišne posljedice** |
| \_\_\_\_\_\_\_\_\_\_\_\_\_ |
| Rat u Ukrajini i njegove gospodarske, socijalne i okolišne posljedice |
| Izvjestitelji: **Stefano MALLIA****Oliver Röpke****Séamus Boland**  |

**HR**

|  |  |
| --- | --- |
| Pravna osnova: | pravilo 35. Poslovnika |
|  | (rezolucija) |
| Datum usvajanja na plenarnom zasjedanju: | 24/03/2022 |
| Plenarno zasjedanje br.: | 568 |
| Rezultat glasanja(za/protiv/suzdržani): | 175/1/1 |

Europski gospodarski i socijalni odbor (EGSO),

1. **oštro osuđuje jednostranu agresiju na Ukrajinu**, za koju je naredbu izdao predsjednik Ruske Federacije, i uključenost bjelaruskog režima; naglašava da se ruskom vojnom invazijom na Ukrajinu krše važeća međunarodna pravila i sporazumi i ugrožava europska i globalna sigurnost; invazijom se, osim toga, krši primarni cilj Unije, a to je „promicanje mira, njezinih vrijednosti i dobrobiti njezinih naroda”;
2. poziva EU da pruži punu potporu kako bi se svi ratni zločini i zločini protiv čovječnosti dokumentirali i kako bi se za njih sudilo na Međunarodnom kaznenom sudu;
3. odaje počast **golemoj hrabrosti ukrajinskog naroda** koji brani Ukrajinu od ruskih osvajača; poziva sav slobodan svijet da svim sredstvima koja su mu na raspolaganju pruži potporu njegovoj borbi za mir i slobodu;
4. poziva EU i njegove međunarodne partnere istomišljenike da ostanu ujedinjeni, da nastave iskazivati punu **solidarnost u odgovoru na taj neopravdan i ničim izazvan rat** i pronađu diplomatski put za prekid neprijateljstava; naglašava potrebu za diplomatskim djelovanjem radi hitnog prekida vatre i izgradnje istinskog mirovnog procesa s aktivnom ulogom institucija EU-a.Ti bi akteri također trebali pojačati pritisak na ruski režim brzim nametanjem daljnjih sankcija i korištenjem svih drugih sredstava koja su im na raspolaganju kako bi se odmah zaustavilo vojno djelovanje Rusije na ukrajinskom teritoriju i Rusija u potpunosti povukla svoje snage te kako bi se ponovno uspostavio mir, sigurnost i stabilnost u istočnom susjedstvu EU-a i pružila podrška društvima koja dijele naše vrijednosti;
5. smatra da je od najvećeg interesa za EU i međunarodnu zajednicu da se granice ne mijenjaju vojnim sredstvima i da agresor ne ostvari nikakvu korist. Mora se poštovati vladavina prava, a ne pravo jačega, a Ukrajini se u cijelosti mora isplatiti reparacija;
6. podržava i prihvaća ključne poruke Rezolucije Europskog parlamenta od 1. ožujka o ruskoj agresiji na Ukrajinu, uključujući u njoj predložene mjere za hitnu potporu Ukrajini i njezinim građanima u njihovoj borbi za neovisnost i slobodu;
7. pozdravlja postupanje onih europskih poduzeća koja su se odlučila povući s ruskog tržišta i potiče druga poduzeća da umjesto kratkotrajnim gospodarskim interesima prednost daju čovječnosti i solidarnosti;
8. ponavlja svoju **nedvosmislenu potporu suverenosti, neovisnosti i teritorijalnom integritetu** Ukrajine, drugih zemalja Istočnog partnerstva, posebno Moldove i Gruzije, te država članica EU-a, unutar njihovih međunarodno priznatih granica;
9. izražava duboko žaljenje zbog svih **žrtava agresije**, djece, žena i muškaraca, kao i zbog uništenja gradova i infrastrukture, neizmjerne ljudske patnje i štete za okoliš; žali zbog toga što su milijuni ljudi prisiljeni napustiti svoje domove i potražiti utočište u sigurnijim dijelovima Ukrajine ili susjednim zemljama; insistira na tome da počinitelji odgovaraju za svoje zločine;
10. poziva na intenziviranje mjera za jačanje položaja i suverenosti Ukrajine te na jačanje **humanitarnih mjera** koje ukrajinskom narodu mogu pomoći osiguravanjem pristupa osnovnim potrepštinama, posebno vodi, hrani, lijekovima i električnoj energiji; poziva sve vlade da učine sve što je u njihovoj moći kako bi osigurale **opskrbu hranom i sigurnost hrane** dostavom namirnica i čiste vode u ratne zone; **poziva Rusiju da stanovništvu Ukrajine osigura pristup humanitarnoj pomoći**; upozorava na to da mnogi radnici neće primati plaće, a građani neće moći doći do svoje ušteđevine, pa s obzirom na to poziva na odgovarajuće ekonomske mjere kako bi se spriječio gospodarski kolaps;
11. pozdravlja **aktivan pristup svih vlada EU-a**, posebno vlada Poljske, Mađarske, Rumunjske, Bugarske i Slovačke, kao i vlade Moldove, **u održavanju granica otvorenima** i osiguravanju sredstava za evakuaciju, pružanje utočišta, hitne pomoći, medicinske pomoći i azila osobama koje bježe od rata u Ukrajini, uključujući ukrajinske i neukrajinske državljane; poziva Vijeće i Komisiju da osiguraju dodatna sredstva za te zemlje jer su one primarne točke ulaska ukrajinskih izbjeglica u EU, a u mjesecima koji dolaze bit će i dalje glavne zemlje boravišta ukrajinskih izbjeglica;
12. ponovno poziva na donošenje **imigracijske politike kojom bi se osiguralo da nijedna zemlja ne snosi nerazmjeran teret** i da se taj teret ravnomjerno raspodijeli među državama članicama;
13. podržava **predanost EU-a pružanju pomoći izbjeglicama iz Ukrajine**, izraženu u komunikaciji Komisije „Europska solidarnost s izbjeglicama i osobama koje bježe od rata u Ukrajini”[[1]](#footnote-1), te naglašava da bi sredstva dostupna u okviru mjera kohezijske politike za izbjeglice u Europi i programa REACT[[2]](#footnote-2) trebala biti fleksibilna i odmah dostupna; pozdravlja činjenicu da je EU već aktivirao **Mehanizam EU-a za civilnu zaštitu** i osnovao logističke centre u susjednim zemljama za usmjeravanje pomoći Ukrajini;
14. pozdravlja jačanje **ohrabrujuće solidarnosti koju su pokazale organizacije civilnog društva iz EU-a i zemalja u susjedstvu** i njihove neprestane aktivnosti od prvoga dana ruske agresije te naglašava potrebu da se **financijska potpora EU-a dodijeli i vladama i organizacijama civilnog društva** koje djeluju na terenu;
15. poziva na **punu provedbu Direktive o privremenoj zaštiti** (koju je Europsko vijeće prvi put aktiviralo 4. ožujka 2022. na prijedlog Europske komisije) na temelju solidarnosti i zajedničke odgovornosti država članica EU-a, **na način da se zajamči primjena niza prava utvrđenih Direktivom**, koja uključuju pristup tržištu rada, smještaju, zdravstvenoj zaštiti, obrazovanju i socijalnoj skrbi svima onima koji imaju pravo na tu vrstu zaštite te da se potrebe vulnerabilnih skupina, posebno djece, žena, starijih osoba i osoba s invaliditetom rješavaju na adekvatan način; potiče zemlje domaćine da podrže stvaranje i poštovanje istih humanitarnih koridora za sve izbjeglice koje bježe od rata u Ukrajini bez obzira na njihovo državljanstvo;
16. svjestan je **poteškoća koje zemlje domaćini** mogu imati u brzoj **integraciji izbjeglica na svoja tržišta rada**; naglašava da gospodarstva EU-a imaju dovoljne kapacitete da apsorbiraju priljev ljudi iz Ukrajine pod uvjetom da se preseljenjem upravlja na odgovarajući način; poziva na to da **mehanizmi uključivanja budu rodno i dobno prilagođeni**; poziva Europsko nadzorno tijelo za rad da u skladu sa svojim nadležnostima nadzire integraciju izbjeglica na tržište rada i da podnosi redovita izvješća o tom pitanju; u vezi s tim podsjeća na **potencijal socijalne i solidarne ekonomije** da u okviru socijalne države očuva radna mjesta i poveća njihov broj čak i u vrijeme krize te potiče države članice da pronađu rješenja za integraciju ukrajinskih izbjeglica na svoja tržišta rada; svjestan je specifične situacije žena i djece u područjima sukoba i po dolasku u zemlje domaćine, što uključuje i rizike od iskorištavanja i rodno uvjetovanog nasilja, posebno seksualnog nasilja i trgovanja ljudima; napominje da će se položaj ukrajinskih građana kojima je odobrena privremena zaštita u Europskoj uniji ili koji imaju pravo zatražiti takav status i dalje pratiti i uzimati u obzir u okviru Europskog migracijskog foruma;
17. traži pružanje pojačane **potpore ukrajinskom civilnom društvu i u Ukrajini i izvan nje**; smatra da bi EU trebao razmotriti uključivanje ukrajinskog civilnog društva u sve rasprave povezane s Ukrajinom; ukrajinsko civilno društvo bit će izravno uključeno u ublažavanje posljedica rata i ponovnu izgradnju socioekonomske strukture zemlje; u tom kontekstu EGSO poziva na konsolidaciju postojećih programa financiranja osmišljenih za potporu civilnom društvu u Ukrajini;
18. imajući u vidu nedavne izjave predsjednice Europske komisije, poziva institucije EU-a i sve države članice **da u potpunosti surađuju s Ukrajinom i da Ukrajini otvore sve relevantne fondove i programe EU-a**;
19. poziva institucije EU-a **da što prije započnu konkretan dijalog s Ukrajinom o procesu pristupanja Europskoj uniji** u skladu s člankom 49. Ugovora o Europskoj uniji i na temelju zasluga te da pruže hitnu financijsku potporu kako bi joj se osigurala humanitarna pomoć; poziva **na otvaranje istog takvog dijaloga s drugim zemljama koje se žele pridružiti EU-u, kao što su Gruzija i Moldova**, kako bi se tim zemljama zajamčila stabilnost i jednako postupanje. To treba provoditi **bez nanošenja štete postojećem procesu pristupanja zapadnog Balkana**; istodobno poziva na nastavak rada na integraciji Ukrajine u jedinstveno tržište EU-a u skladu sa Sporazumom o pridruživanju;
20. izražava duboku zabrinutost zbog toga što **ruska vlada uvelike koristi propagandu i dezinformacije** kako bi opravdala i prikrila svoju agresiju na Ukrajinu; u vezi s time naglašava potrebu za jačanjem otpornosti EU-a na kibernapade i osmišljavanjem globalne strategije za suzbijanje dezinformacija; EU u tom pogledu mora preuzeti vodeću ulogu u svijetu;
21. naglašava potrebu za **podupiranjem neovisnog ruskog i bjelaruskog civilnog društva i novinara** te za održavanjem kanala komunikacije s njima; oštro osuđuje val represije u Rusiji i uhićenja mirnih prosvjednika, gušenje medija i ušutkavanje civilnog društva;
22. poziva na zajedničke mjere solidarnosti radi bojkotiranja proizvoda i usluga iz Rusije; naglašava da je **potrebno prekinuti suradnju s ruskim poduzećima i organizacijama koje podupiru Putinovu politiku**; osuđuje zaobilaženje kolektivnog bojkota u pokušaju stjecanja bilo kakve koristi;
23. svjestan je da će rat i sve s njim povezane mjere, prije svega sankcije, imati **socioekonomske posljedice** na države članice i zemlje u susjedstvu, s kojima se EU mora biti spreman nositi; ističe da kriza ukazuje na potrebu za jačanjem unutarnjeg tržišta i njegova funkcioniranja; naglašava važnost nadoknade gubitaka koje trpe europska poduzeća pogođena sankcijama i potrebu za provođenjem temeljite analize učinka sankcija kako bismo mogli ublažiti njihove gospodarske i socijalne posljedice;
24. naglašava da će nekoliko **industrijskih sektora** biti ozbiljno pogođeno; ističe da Rusija i Ukrajina nisu samo važne izvoznice energije u EU nego i metala kao što su nikal, bakar i ključne sirovine, primjerice, neon, paladij, titan i platina, koji su od presudne važnosti za neke strateške industrije, među ostalim i obranu i proizvodnju mikročipova;
25. naglašava da je potrebno ubrzati razvoj **strateške i tehnološke autonomije Europe** i poziva čelnike i čelnice EU-a da potvrde da su ujedinjeni u svojoj odlučnosti da poboljšanjem naših obrambenih sposobnosti i ograničavanjem naše ovisnosti o energiji, kritičnim sirovinama i hrani, osiguraju veću neovisnost i suverenost Europske unije kao sile;
26. naglašava važnost smanjenja **energetske ovisnosti EU-a o trećim zemljama, a posebno Rusiji**; poziva na izradu održivog plana za diversifikaciju izvora energije unutar kombinacije izvora energije država članica i pozdravlja prijedloge iz Izjave iz Versaillesa o tom pitanju[[3]](#footnote-3); konstatira da se sigurnost i održivost opskrbe energijom dugoročno mogu u potpunosti postići samo poticanjem upotrebe izvora energije s niskim emisijama ugljika ili bez emisija ugljika i većim korištenjem lokalnih izvora energije i energije iz obnovljivih izvora; zalaže se za ubrzanje ulaganja u istraživanje radi razvoja novih čistih tehnologija zahvaljujući kojima bi se trebala osigurati otporna i održiva budućnost energetskog sustava EU-a;
27. naglašava potrebu za **diferencijacijom fiskalnih strategija među državama članicama** s ciljem očuvanja održivosti duga, posebno u državama članicama s visokim javnim dugom. Države članice s niskim i srednjim razinama duga trebale bi dati prioritet povećanju javnih ulaganja; naglašava važnost **davanja prednosti povećanju javnih ulaganja kako bi se povećala otpornost** gospodarstva EU-a;
28. izražava zabrinutost zbog izvanredne situacije u mnogim dijelovima **prometnog sektora**; potiče Komisiju da posveti dužnu pozornost krizi prometnog sektora uzrokovanoj iznimno visokim troškovima goriva i električne energije pri osmišljavanju privremenog okvira za krize spomenutog u komunikaciji „REPowerEU: zajedničko europsko djelovanje za povoljniju, sigurniju i održiviju energiju”[[4]](#footnote-4); poziva na oprez pri ublažavanju regulatornih postupaka kako bi se zajamčilo da se njime ne umanjuju socijalni i ekološki standardi;
29. ističe da će sukob neizbježno imati ozbiljne posljedice za poljoprivredno-prehrambeni sektor EU-a, kojemu će biti potrebna dodatna potpora; naglašava da EU mora ojačati svoju predanost ostvarenju **održivih prehrambenih sustava** uz istodobno jamčenje cjenovne pristupačnosti kvalitetne hrane za sve; EU osobito mora povećati sigurnost opskrbe hranom smanjenjem ovisnosti o ključnim uvezenim poljoprivrednim proizvodima i sirovinama; osim toga, potrošači u svim državama članicama EU-a suočit će se sa znatnim povećanjem cijena hrane i energije, što bi moglo povećati razinu siromaštva u EU-u;
30. naglašava da su Ukrajina i Rusija važni izvoznici nekoliko poljoprivrednih proizvoda, primjerice žitarica i uljarica; napominje da je poremećaj izvoza iz tih zemalja već doveo do **golemog povećanja cijena poljoprivrednih proizvoda na svjetskom tržištu** i da se posljedice osjećaju u najsiromašnijim zemljama svijeta, ali i da će najteže breme osjetiti najsiromašniji slojevi stanovništva;
31. naglašava da posljedice rata ne bi smjele ugroziti djelovanje u području klime i održivosti u skladu s Programom UN-a za održivi razvoj do 2030., koji je prije svega program mira, sigurnosti i smanjenja siromaštva; ističe potrebu za napretkom u provedbi Programa UN-a do 2030. i pravednom tranzicijom putem **europskog zelenog plana** i pritom naglašava da se iznimna odstupanja mogu odobriti samo na ograničeno vrijeme;
32. smatra da **utjecaji na okoliš prouzročeni sukobom**, uslijed bombardiranja, istjecanja nafte i plina, incidenata u pogonima kemijske industrije ili nuklearnim elektranama, izazivaju veliku zabrinutost i za stanovništvo Ukrajine i za stanovništvo EU-a; naglašava da EU mora pomoći u zaštiti okoliša i otklanjanju štete u okolišu prouzročene ratom i kažnjavati kaznena djela protiv okoliša jer će ona neizbježno imati dugotrajne posljedice;
33. naglašava **potrebu za održavanjem solidarnosti i daljnjim razvojem zajedničkih europskih odgovora** kako bi se podijelio teret gospodarskih posljedica te predlaže osmišljavanje fleksibilnog europskog instrumenta; napominje da bi u slučaju najpogođenijih zemalja mogla biti potrebna obrada i revizija nacionalnih planova za oporavak i otpornost, posebno s obzirom na rizik od stagflacije; priznaje da će invazija na Ukrajinu izravno utjecati na sve države članice EU-a i njihove građane te da će ljudski troškovi i posljedice za Ukrajince biti nemjerljivi, kao i potreba za solidarnošću unutar EU-a te dugoročnom solidarnošću EU-a s Ukrajinom;
34. pozdravlja obvezu izraženu u Izjavi iz Versaillesa[[5]](#footnote-5) da se poveća upotreba **Europskog instrumenta mirovne pomoći**; ističe da bi EU trebao ići u smjeru snažnije političke integracije koja bi mogla podržati zajedničku vanjsku politiku te poziva države članice da odmah počnu raditi na provedbi istinski zajedničkog i djelotvornog **obrambenog sustava** kojim bi se znatno ojačala sposobnost Europe da se brani;
35. potvrđuje da okupacija nuklearnih elektrana izaziva zabrinutost u pogledu **nuklearne sigurnosti** lokalnog stanovništva i cijele Europe te poziva na punu suradnju sa svim uključenim akterima i s Međunarodnom agencijom za atomsku energiju kako bi se pratila situacija i spriječilo moguće istjecanje radioaktivnog zračenja;
36. naglašava **nužnost da politički čelnici budu jasni u komunikaciji s građanima EU-a** i da objasne ratne troškove; ističe da mir ima svoju cijenu koju svi moramo platiti, no koja se mora ravnopravno raspodijeliti među državama članicama;
37. poziva **EU i države članice da pripreme odgovarajući plan pomoći i oporavka za Ukrajinu** kako bi se pružila potpora ukrajinskom gospodarstvu i obnovi uništene infrastrukture; naglašava da Ruska Federacija mora snositi odgovornost za uništenje ukrajinske infrastrukture, uključujući civilne i stambene zgrade, kao i za znatne gospodarske gubitke, te da će morati nadoknaditi štetu prouzročenu svojim agresivnim djelovanjem;
38. obvezuje se da će **pomno pratiti situaciju poticanjem razmjene informacija o potpori europskih organizacija civilnog društva** na terenu i **poticanjem istinskog dijaloga s ukrajinskim organizacijama civilnog društva**, uključujući organizacije poslodavaca i sindikate, putem stalnih mehanizama dijaloga; obvezuje se da će pratiti situaciju s izbjeglicama na terenu, kao i u susjednim zemljama, pružajući punu potporu ukrajinskom narodu.

Bruxelles, 24. ožujka 2022.

Christa Schweng
Predsjednica Europskog gospodarskog i socijalnog odbora

\_\_\_\_\_\_\_\_\_\_\_\_\_

1. COM(2022) 107 final – Europska solidarnost s izbjeglicama i osobama koje bježe od rata u Ukrajini. [↑](#footnote-ref-1)
2. [COM(2022) 109 final](https://eur-lex.europa.eu/legal-content/hr/TXT/PDF/?uri=CELEX:52022PC0109) – Djelovanje kohezijske politike za izbjeglice u Europi (CARE). [↑](#footnote-ref-2)
3. Izjava iz Versaillesa, usvojena na neformalnom sastanku šefova država ili vlada 10. i 11. ožujka 2022., <https://www.consilium.europa.eu/media/54795/20220311-versailles-declaration-hr.pdf>. [↑](#footnote-ref-3)
4. [COM(2022) 108 final](https://eur-lex.europa.eu/legal-content/hr/TXT/PDF/?uri=CELEX:52022DC0108&from=EN) – REPowerEU: zajedničko europsko djelovanje za povoljniju, sigurniju i održiviju energiju. [↑](#footnote-ref-4)
5. Izjava iz Versaillesa, usvojena na neformalnom sastanku šefova država ili vlada 10. i 11. ožujka 2022., <https://www.consilium.europa.eu/media/54795/20220311-versailles-declaration-hr.pdf>. [↑](#footnote-ref-5)